*For å lese om musikkfestivalen Slottsfjell, se Slottsfjellfestivalen, for kulturminnet i Fredrikstad, se Slottsfjellet (Fredrikstad)*

Slottsfjellet 1953, med borgmuren og andre ruiner etter Tunsberghus festning
**Slottsfjellet** (som opprinnelig het «Berget») er en ås i Tønsberg by i Vestfold fylke med en høyde på 63 moh. På platået på toppen ligger ruinene av en kirke og Tunsberghus festning fra middelalderen, samt Slottsfjellstårnet, byens landemerke, reist i 1888. Ved foten av åsen ligger Slottsfjellsmuseet. I flere år har det vært arrangementer på Slottsfjellet i forbindelse med Slottsfjellfestivalen og Middelalderfestivalen.

Geologi
-------

 Foto: Widerøe/Vestfoldmuseene 
Slottsfjellet består av rombeporfyr som er en dagbergart. Larvikitt er dypbergart og stammer fra samme kammer i Oslofeltet. Det er flere lag med ulik porfyr og sprekker i åsen. Tønsbergitt er fra de eldste dypbergartene i regionen og stammer fra samme senter som Larvikitt og rombeporfyr. Tønsbergitt er brunlig/rødlig av farge.

Historikk
---------

Motivet i Tønsbergs kommunevåpen er hentet fra et segl fra 1200-tallet og skal minne om Slottsfjellet med borgen og fjorden nedenfor.
Slottsfjellet var tidligere et kongssete. Åsen ble i middelalderen lenge kalt Mikkelsberg etter Sankt Mikaelskirken på åsen.

Siden 1870-tallet har det blitt foretatt flere sprengninger i Slottsfjellet. I 1881 stod Slottsfjelltunnelen ferdig som Norges lengste jernbanetunnel da. Den ble seinere tatt i bruk som veitunnel. I tillegg er det tilfluktsrom og tilfluktsromforbindelser. Under andre verdenskrig ble det også sprengt ut rom i åsen.

I forbindelse med markeringen av tusenårsskiftet, ble Slottsfjellet valgt til Tønsberg kommunes tusenårssted.

### Tunsberghus festning

Utdypende artikkel: Tunsberghus festning

Tunsberghus festning (*Castrum Tunsbergis*) på toppen av åsen har sannsynligvis dominert byen og jordbruksområdene rundt også før 1100-tallet da baglerne forskanset seg der under beleiringen av Kong Sverre og Birkebeinerne. Tunsberghus gjennomgikk en storstilt utbygging i Håkon Håkonssons og Magnus Lagabøtes regjeringstid på 1200-tallet. Festningen var residenssete for Tønsberg len til 1503, da den ble brent ned og ikke bygd opp igjen. I dag er det bare lave ruiner igjen av anlegget på Slottsfjellet. 

* Bronsemodell av hvordan borgen på Slottsfjellet, Tunsberghus, kan ha sett ut på 1200-tallet. Borgen brant ned i 1503.Bronsemodell av hvordan borgen på Slottsfjellet, Tunsberghus, kan ha sett ut på 1200-tallet. Borgen brant ned i 1503.

Slottsfjelltunnelen er en kort veitunnel på sjøsida av Slottsfjellet, mot Byfjorden. Den ble opprinnelig åpnet som jernbanetunnel i 1881. Foto: Peter Fiskerstrand 
### Slottsfjellstårnet

Utdypende artikkel: Slottsfjellstårnet

Tårnet på Slottsfjellet ble reist i 1888 på privat initiativ som et minnesmerke etter Tønsberg bys tusenårsjubileum noen år tidligere. Det er et 17 meter (60 fot) høyt utkikkstårn i stein formet i enkel, rundbuet nyrenessanse-stil som kan gi assosiasjoner til borgtårn fra middelalderen. Fasaden er dekorert med innskriften «871-1871 Maa Byen som paa Tunet staar, faa blomstre nye Tusind-aar», og kongesignaturene «Haakon R 1. august 1906», «Olav R 1. juli 1958» og «Harald R. 9. mars 1992». Slottsfjellstårnet var i bruk som Tønsberg museum fra 1894 til 1930.

Steintårnet erstattet et utkikkstårn av tre som Tønsberg Sjømannsforening bygde i 1856 og som brant ned i 1874.

* Ruiner fra middelalderborgen Castrum Tunsbergis på Slottsfjellet med utsikt over Byfjorden.Ruiner fra middelalderborgen *Castrum Tunsbergis* på Slottsfjellet med utsikt over Byfjorden.
* Slottsfjelltårnet med borgruinene i forgrunnenSlottsfjelltårnet med borgruinene i forgrunnen
* Steintårnet på Slottsfjellet ble reist i 1888Steintårnet på Slottsfjellet ble reist i 1888
* Slottsfjellet sett fra Frodeåsen med utsikt til blant annet «Vestfoldtunet», friluftsbygningene på Slottsfjellmuseet, på Tallak. Foto: 2011Slottsfjellet sett fra Frodeåsen med utsikt til blant annet «Vestfoldtunet», friluftsbygningene på Slottsfjellmuseet, på Tallak. Foto: 2011
* Slottsfjellet i Tønsberg by i Vestfold ca. 1957. Fjellet med Slottsfjelltårnet er et landemerke i byen.  Foto: Widerøe/VestfoldmuseeneSlottsfjellet i Tønsberg by i Vestfold ca. 1957. Fjellet med Slottsfjelltårnet er et landemerke i byen.  Foto: Widerøe/Vestfoldmuseene

### Slottsfjellmuseet

Utdypende artikkel: Slottsfjellmuseet

Kong Haakon og dronning Maud besøker Slottsfjellet under kroningsferden etter kroninga i Nidarosdomen sommeren 1906. I bakgrunnen sees museumsvillaen på Slottsfjellet. Postkort: Nasjonalbiblioteket 
Slottsfjelltårnet står sentralt i byens museumsarbeid. Tårnet rommet de første utstillingene til Tønsberg Museum ved etableringen i 1894. Museet fikk snart utstillinger også i en villaliknende bygning, og tårnet viste seg uhensiktsmessig som utstillingslokale. På 1900-tallet ble Tønsberg Sjøfartsmuseum opprettet. I 1930-årene var plassproblemene blitt prekære for byens museer. Vestfold Fylkesmuseum ble etablert i 1939 i samarbeid med bl.a. Vestfold Historielag. Tønsberg kommune stilte arealer til disposisjon på Tallak nær oppunder Slottsfjellet, både til nye utstillingslokaler og til et friluftsmuseum. Vestfoldtunet ble bygd opp i 1950- og 60-årene. I 2008 skiftet museet navn til Slottsfjellmuseet. Det er del av Vestfoldmuseene.

Museet formidler, i sine utstillinger og ved guidede turer, middelalderbyen Tønsbergs historie og Slottsfjellets historie.

Slottsfjellfestivalen
---------------------

Hver sommer arrangeres Slottsfjellfestivalen, en festival for rockemusikk, på fjellet og områdene omkring. Bildet viser Belle & Sebastian på hovedscenen på Tallak 2010.

Utdypende artikkel: Slottsfjellfestivalen

Slottsfjellfestivalen, eller egentlig Slottsfjell Festival eller bare Slottsfjell, er en rock- og popfestival som har blitt arrangert på Slottsfjellet og områdene rundt hver sommer siden 2003. En serie rockefestivaler med samme navn ble også arrangert tidlig på 1980-tallet.

Slottsfjell andre steder
------------------------

Navnet Slottsfjellet er også brukt om små fjell, åser og knauser andre steder i Norge, deriblant på ei øy utenfor Mandal, i Roan kommune i Nord-Trøndelag og om et Slottsfjellet i Fredrikstad med en jernalderborg som kulturminne.

Se også
-------

* Slottsfjellfestivalen
* Slottsfjelltunnelen
* Tunsberghus
* Slottsfjellmuseet
* Slottsfjellhulene
* Slottsfjellskolen

Referanser
----------

1. ↑  Thuestad, Alma, Brendalsmo, Jan, Sollund, May-Liss & Guttormsen, Torgrim. (2016). «Bygdeborger» - en kulturminnekategori til begeistring og besvær. Heimen. 2. 295-309. .
2. 1 2  artemisia.no om Slottsfjellstårnet

Eksterne lenker
---------------

* (en) Slottsfjellet – kategori av bilder, video eller lyd på Commons
* Fyldig om Slottsfjellet og historien
* Galleri NORs historiske fotografier av Slottsfjellet 1902-1950
* Bilder fra Slottsfjellet
* «DigitaltMuseum: Søk: 'slottsfjellet'». DigitaltMuseum. Besøkt 22. mai 2012.
* Kulturarv i Vestfold fylkeskommune om Slottsfjellet og Tønsberg middelalderby

|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |